b'\n_START_ARTICLE_\nAmara\n_START_SECTION_\nA\xc8\x99ezare\n_START_PARAGRAPH_\nOra\xc8\x99ul se afl\xc4\x83 \xc3\xaen partea central\xc4\x83 a jude\xc8\x9bului Ialomi\xc8\x9ba, \xc3\xaentre comunele Grivi\xc8\x9ba (Nord), Gheorghe Doja \xc8\x99i Perie\xc8\x9bi (Vest) \xc8\x99i municipiul Slobozia (Est \xc8\x99i Sud)._NEWLINE_Pe plan local altitudinea variaz\xc4\x83 \xc3\xaentre 23\xe2\x80\x9344\xc2\xa0m_NEWLINE_Sta\xc8\x9biunea se afl\xc4\x83 la o altitudine de 30\xc2\xa0m pe malul lacului Amara.\n_START_SECTION_\nC\xc4\x83i de acces\n_START_PARAGRAPH_\nPe calea ferat\xc4\x83, cea mai apropiat\xc4\x83 gar\xc4\x83 este Slobozia Veche - \xc3\xaen ora\xc8\x99ul Slobozia - gar\xc4\x83 accesibil\xc4\x83 pe liniile \xc8\x9a\xc4\x83nd\xc4\x83rei\xe2\x80\x93Slobozia\xe2\x80\x93Urziceni (la 62\xc2\xa0km de acesta) \xc8\x99i C\xc4\x83l\xc4\x83ra\xc8\x99i\xe2\x80\x93Slobozia.._NEWLINE_Ora\xc8\x99ul este str\xc4\x83b\xc4\x83tut de \xc8\x99oseaua na\xc8\x9bional\xc4\x83 DN2C, care leag\xc4\x83 Slobozia (7\xc2\xa0km) de Buz\xc4\x83u (84\xc2\xa0km).\n_START_SECTION_\nClim\xc4\x83\n_START_PARAGRAPH_\nClimatul este continental de step\xc4\x83, cu veri c\xc4\x83lduroase (temperatura medie 22-23\xc2\xa0\xc2\xb0C) \xc8\x99i diferen\xc8\x9be mari de la zi la noapte. Iernile sunt relativ reci, v\xc3\xa2nturile sunt predominente iarna dinspre nord-est, caracteristic fiind Criv\xc4\x83\xc8\x9bul. Temperatura medie anual\xc4\x83 este de 10,5-11\xc2\xa0\xc2\xb0C precipita\xc8\x9biile medii \xc3\xaensumeaz\xc4\x83 450\xe2\x80\x93500\xc2\xa0mm/an._NEWLINE_Nebulozitatea este redus\xc4\x83 \xc3\xaen timpul verii, cu o medie de peste 125 zile senine \xc3\xaen timpul anului.\n_START_SECTION_\nCadrul natural\n_START_PARAGRAPH_\nStructura geologic\xc4\x83 apar\xc8\x9bine depozitelor cuaternare, predomin\xc3\xa2nd loessul._NEWLINE_\xc3\x8en ce prive\xc8\x99te flora \xc8\x99i fauna, acestea sunt caracteristice stepei. Vegeta\xc8\x9bia este predominant erbacee, predomin\xc3\xa2nd graminaceele leguminoasele \xc8\x99i rozaceele, \xc3\xaen vreme ce fauna este cea caracteristic\xc4\x83 celei de c\xc3\xa2mpie, cu mamifere, p\xc4\x83s\xc4\x83ri \xc8\x99i insecte specifice._NEWLINE_Re\xc8\x9beaua hidrografic\xc4\x83 este format\xc4\x83 de p\xc3\xa2nza freatic\xc4\x83 ce d\xc4\x83 na\xc8\x99tere unor izvoare subterane sau de suprafa\xc8\x9b\xc4\x83 care alimenteaz\xc4\x83 continuu lacul Amara.\n_START_SECTION_\nAtestare \xc8\x99i dovezi arheologice\n_START_PARAGRAPH_\nDescoperiri arheologice atest\xc4\x83 existen\xc8\x9ba a\xc8\x99ez\xc4\x83rilor omene\xc8\x99ti pe teritoriul ocupat astazi de ora\xc8\x99ul Amara, \xc3\xaenca din perioada neoliticului t\xc3\xa2rziu (obicte de ceramic\xc4\x83 specifice culturii Boian - faza Giule\xc8\x99ti);_NEWLINE_Arealul a fost atestat documentar \xc3\xaenc\xc4\x83 din timpul domnitorului Matei Basarab, care a \xc3\xaenzestrat m\xc4\x83n\xc4\x83stirea ridicat\xc4\x83 de el \xc3\xaen Slobozia cu numeroase terenuri pe marginea lacului Amara. Documente scrise se pastraz\xc4\x83 din cea de-a doua jum\xc4\x83tate a secolului al XVI-lea (acte de schimb de terenuri, hrisoave domne\xc8\x99ti, hot\xc4\x83rnicii, etc.). \xc3\x8en 1864 prin secularizarea averilor m\xc4\x83n\xc4\x83stire\xc8\x99ti, aceste terenuri au fost preluate de stat. _NEWLINE_Primele a\xc8\x99ez\xc4\x83ri stabile \xc3\xaen actualul teritoriu al localit\xc4\x83\xc8\x9bii au fost consemnate \xc3\xaen anii 1857-1859, c\xc3\xa2nd s-au stabilit aici grupuri de mocani veni\xc8\x9bi din p\xc4\x83r\xc8\x9bile F\xc4\x83g\xc4\x83ra\xc8\x99ului \xc8\x99i Muscelului, c\xc4\x83rora li s-au ad\xc4\x83ugat alte grupuri de p\xc4\x83stori \xc3\xaentre anii 1864-1866; ace\xc8\x99tia \xc8\x99i-au construit bordeie \xc8\x99i colibe \xc3\xaen preajma lacului, form\xc3\xa2nd un c\xc4\x83tun numit atunci B\xc4\x83\xc8\x99ica Galben\xc4\x83 sau Movila Galben\xc4\x83.\n_START_SECTION_\nLocalitatea actual\xc4\x83\n_START_PARAGRAPH_\nLocalitatea a luat fiin\xc8\x9b\xc4\x83 \xc3\xaentre anii 1879-1882 (c\xc3\xa2nd a \xc8\x99i fost atestat\xc4\x83 documentar), prin \xc3\xaempropriet\xc4\x83rirea participan\xc8\x9bilor la R\xc4\x83zboiul de Independen\xc8\x9b\xc4\x83 al Rom\xc3\xa2niei \xc8\x99i a tinerilor c\xc4\x83s\xc4\x83toriti. Au primit p\xc4\x83m\xc3\xa2nt atunci peste 300 de familii provenite din jude\xc8\x9bele Buz\xc4\x83u, Prahova \xc8\x99i Ialomi\xc8\x9ba._NEWLINE_La sf\xc3\xa2r\xc8\x99itul secolului al XIX-lea, Amara era un c\xc4\x83tun cu 190 de familii al comunei Slobozia Veche. Din 1903 Amara a avut statut administrativ de comun\xc4\x83, \xc3\xaen componen\xc8\x9ba sa intr\xc3\xa2nd \xc8\x99i satul Motalva. \xc3\x8en 1925 Anuarul Socec consemneaz\xc4\x83 comuna Amara \xc3\xaen plasa Slobozia a jude\xc8\x9bului Ialomi\xc8\x9ba, cu 2098 de locuitori._NEWLINE_\xc3\x8en 1950, comuna Amara a trecut \xc3\xaen administrarea raionului Slobozia din regiunea Ialomi\xc8\x9ba - care dup\xc4\x83 1952 a intrat ]n componen\xc8\x9ba regiunii Bucure\xc8\x99ti. \xc3\x8en 1968, comuna, av\xc3\xa2nd \xc3\xaen compunere satele Amara, Amara Nou\xc4\x83 \xc8\x99i Motalva, a revenit la jude\xc8\x9bul Ialomi\xc8\x9ba, re\xc3\xaenfiin\xc8\x9bat._NEWLINE_\xc3\x8entre anii 1974-1977 a primit locuitorii satelor desfiin\xc8\x9bate Motalva \xc8\x99i Amara Nou\xc4\x83 \xc3\xaen partea estic\xc4\x83._NEWLINE_Din aprilie 2004 sta\xc8\x9biunea a devenit ora\xc8\x99, potrivit Legii nr. 83 din 7 aprilie 2004.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Amara se ridic\xc4\x83 la 7.345 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 7.627\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (95,06%). Pentru 4,44% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (95,18%). Pentru 4,48% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nRepere balneare\n_START_PARAGRAPH_\nLui Petru Poni i se datoreaz\xc4\x83 primele analize chimice ale apei \xc8\x99i n\xc4\x83molului lacului \xc3\xaen 1887, astfel prin publica\xc8\x9biile din aceea vreme f\xc4\x83c\xc3\xa2ndu-se cunoscute compozi\xc8\x9biile apei \xc8\x99i n\xc4\x83molului sapropelic negru, bogat \xc3\xaen sulf, magneziu \xc8\x99i clorur\xc4\x83 de sodiu. \xc3\x8en 1892 autorit\xc4\x83\xc8\x9bile jude\xc8\x9bene au decis s\xc4\x83 \xc3\xaenfiin\xc8\x9beze un serviciu al b\xc4\x83ilor, \xc3\xaens\xc4\x83rcinat cu exploatarea instala\xc8\x9biilor de b\xc4\x83i calde. Patru ani mai t\xc3\xa2rziu \xc3\xaen 1896, Amara era folosit\xc4\x83 amplu de popula\xc8\x9bie, sezonier. Documentele timpului re\xc8\x9bin ca bilan\xc8\x9b al unui sezon de cur\xc4\x83 un numar de 452 de bolnavi si 3200 de b\xc4\x83i._NEWLINE_Prima instala\xc8\x9bie public\xc4\x83 pentru b\xc4\x83i calde a fost facut\xc4\x83 din sc\xc3\xa2nduri \xc3\xaen anul 1905, ea fiind distrus\xc4\x83 \xc3\xaen timpul Primului R\xc4\x83zboi Mondial. In aceea\xc8\x99i perioad\xc4\x83 localnicii au f\xc4\x83cut \xc3\xaen locuin\xc8\x9bele lor instala\xc8\x9bii primitive de b\xc4\x83i, \xc3\xaenc\xc4\x83lzind apa \xc8\x99i namolul \xc3\xaen cazane._NEWLINE_Caracterele terapeutice ale lacului \xc3\xaen compara\xc8\x9bie cu cele ale factorilor de cur\xc4\x83 din alte sta\xc8\x9biuni balneare din \xc8\x9bar\xc4\x83, au fost descoperite mai t\xc3\xa2rziu (1936), p\xc3\xa2n\xc4\x83 atunci popula\xc8\x9bia din \xc3\xaemprejurimi folosind \xc3\xaen boli reumatice - empiric apa \xc8\x99i n\xc4\x83molul. Doar dup\xc4\x83 al Doilea Razboi Mondial, au fost ridicate construc\xc8\x9bii destinate turismului balnear \xc8\x99i a fost amenajat\xc4\x83 plaja pe malul lacului Amara pentru b\xc4\x83i de soare.\n_START_SECTION_\nLocale\n_START_PARAGRAPH_\nParcul dendrologic (care se \xc3\xaentinde de-a lungul a 150 ha \xc3\xaen lungul lacului Amara) \xc8\x99i Herghelia Jegalia.\n_START_SECTION_\nObiceiuri \xc8\x99i tradi\xc8\x9bii\n_START_PARAGRAPH_\nApropierea de Slobozia, contactul cu alte persone din alte zone datorit\xc4\x83 caracterului turistic al localit\xc4\x83\xc8\x9bii \xc8\x99i provenien\xc8\x9ba locuitorilor din regiuni total diferite, au dus la un anume \xe2\x80\x9eamestec\xe2\x80\x9d de obiceiuri._NEWLINE_Prima mare s\xc4\x83rb\xc4\x83tore dinaintea Pa\xc8\x99telui o reprezint\xc4\x83 Floriile. Se aduce acas\xc4\x83 salcie sfin\xc8\x9bit\xc4\x83 \xc8\x99i se pune la icoane pentru binele casei._NEWLINE_Sarbatorile Pascale au r\xc4\x83mas cele mai importante s\xc4\x83rbatori ale comunit\xc4\x83\xc8\x9bii. S-au adaptat modele inexistente ("Capra" spre exemplu se pare c\xc4\x83 nu exista \xc3\xaen urma cu 50-60 de ani, acest "imprumut" fiind pus pe seama televizorului. Pentru Pa\xc8\x99ti exista un adevarat calendar respectat c\xc3\xa2ndva cu stricte\xc8\x9be. Ouale erau vopsite \xc3\xaen Joia Mare\xc2\xa0; vinerea se \xc8\x9binea post negru \xc8\x99i se cocea cozonacul , iar participarea la deniile din S\xc4\x83pt\xc4\x83m\xc3\xa2na Mare \xc3\xae\xc8\x99i avea locul \xc8\x99i rostul ei in via\xc8\x9ba comunit\xc4\x83\xc8\x9bii. Acest calendar se p\xc4\x83streaz\xc4\x83 \xc8\x99i ast\xc4\x83zi , \xc3\xaensa inc\xc4\x83rc\xc4\x83tura spiritual\xc4\x83 s-a estompat._NEWLINE_\xc3\x8en diminea\xc8\x9ba zilei de dinaintea Cr\xc4\x83ciunului se merge cu "Bun\xc4\x83 diminea\xc8\x9ba la Mo\xc8\x99 Ajun". De obicei copiii sunt cei care pastraz\xc4\x83 acest obicei. A doua zi de Cr\xc4\x83ciun grupuri de colindatori merg cu "Steaua" sau "Capra". _NEWLINE_\xc3\x8en ajun de Anul Nou, tinerii din localitate merg cu "Plugu\xc8\x99orul"._NEWLINE_In ziua de Boboteaz\xc4\x83, \xc3\xaentreaga localitate este la biseric\xc4\x83 unde se s\xc4\x83v\xc3\xa2r\xc8\x99este Slujba Agheasmei celei mari \xc8\x99i Sfin\xc8\x9birea apei. La sf\xc3\xa2r\xc8\x99itul slujbei este a\xc8\x99teptat "botezul cailor". R\xc3\xa2nd pe r\xc3\xa2nd s\xc4\x83nii \xc8\x99i c\xc4\x83ru\xc8\x9be trec prin fa\xc8\x9ba preotului care strope\xc8\x99te cu ap\xc4\x83 sfin\xc8\x9bit\xc4\x83 animalele. Slujba de sfin\xc8\x9bire \xc8\x99i botezul cailor sunt urmate de \xc3\xaentrecerile de s\xc4\x83nii caru\xc8\x9be \xc8\x99i cai, iar c\xc3\xa2\xc8\x99tig\xc4\x83torii sunt premia\xc8\x9bi de Consiliul Local.'